Blink ster, nederige hart... Andriëtte - Die Blou Hond - Blog
Blink ster, nederige hart... Andriëtte
Posted by	Philip Moolman on	 Friday, 04 August 2017 in Blou Hond
Blou Hond stigter en meester van seremonies, die merkwaardige Philip Moolman Page​ betree die verhoog en verwelkom die gehoor. Met sy aansteeklike humorsin en wonderlike sang talent bring hy hulde aan van ons land se voorstaande sangers, onder andere Sias Reyneke. Hy herinner die gehoor aan die legendariese liedere "Sproetjies" en "Klein Karoo" van Sias voor hy die voorvertoning, Henrico Coetzer , aankondig.
Henrico is 'n gereelde kunstenaar op die Blou Hond verhoog en met baie goeie rede. Hy bekoor die gehoor met sy eie lied "Soos Reën", geskryf deur Joshua Na Die Reën, gevolg deur "House Of The Rising Sun" wat hy lewer in egte Henrico styl, "The Story" & 'n hoendervleis weergawe van "Sound of Silence". Sy vertoning bestaan uit perfekte note wat met net die regte hoeveelheid emosie en passie oorgedra word. Hy is waarlik 'n talent wat kan vergelyk word met sangsterre soos Josh Groban & Michael Buble en as jy ooit die kans kry om hom op die verhoog te sien – moet dit nie misloop nie @henrico coetzer is 'n kunstenaar wat tuishoort op die verhoog en 'n aanwins is vir enige event.
Na die lip-lek-lekker nageregte van Casa Toscana is dit tyd vir niemand anders as Andriëtte!
Andriëtte verskyn op die verhoog en saam met haar op kitaar is Wynand Delport​ (van die sang duo Anders​). Sy begin haar vertoning met een van haar gunsteling kunstenaars en een van die eerste liede wat sy geluister het toe "tapes" oorgegaan het na CD's toe, Laurika Rauch se "Mense Op Die Bus" gevolg deur "Bittersoet van Liefde" waarmee sy die gehoor aan die dans kry, 'n traan-mooi weergawe van "Mag Hy", Lesley Rae Dowling se "The Spaniard", "Perel Vir 'n Kroon" ¬wat sy opdra aan haar ouma wat haar altyd herinner daaraan dat jy nie die lewe te ernstig moet opneem nie, "Vat My Hoër", "Sewe Oseane" wat beslis 'n groot gehoor gunsteling is, "Somebody To Love" van Queen waarmee sy die gehoor se stembande bietjie laat loskom, 'n SA-Medley gevul met liede soos: "Special Star", "Jabulani" & "Dance Sum More" wat behoorlik die gehoor se voete laat jeuk. Sy sing voort met "Dinge", haar immergroen bekende weergawe van "Flower of Scotland" en "My Kind". Andriette sluit haar meesterlike en baie genotvolle vertoning af met een van haar eerste liede wat sy bekend gestel het, geskryf deur Steve Hofmeyr​: "Napoleon".
Andriëtte het 'n spontane baie toeganglike persoonlikheid waarmee sy haar gehoor bekoor en vasvang tydens haar vertoning. Die verhoog is voorwaar haar tweede tuiste en sy weet presies hoe om met haar gehoor te werk. Sy beskik oor 'n unieke stem en dis duidelik dat sy al die sangtegnieke die afgelope 10 jaar wat sy in bedryf is, goed bemeester het. Daarbenewens straal sy 'n liefde vir die lewe uit en deur die hele vertoning skemer haar plat op die aarde houding en nederige hart deur. Ja, dis sowaar all 10 jaar vandat SA die blonde ligstraal op die musiekfront leer ken het deur middel van "Idols SA" en tot vandag toe bring sy treffer na treffer uit en wen steeds die harte van almal waar sy gaan. Die feit dat sy 'n goeie sin vir humor het en haarself nie te ernstig opneem nie maak haar vertoning net nog meer soet. Andriette is 'n blink ster en voorwaar 'n kunstenaar waarop ons land trots kan wees.
Sy verdien beslis 'n hele paar klipharde Blou Hond "blawwe en tjanke"
Het julle geweet - Blou Hond bied nou ook 'n "baby sitting service" aan – so daar is nou geen verskoning meer om weg te bly nie!
Loer gerus op die webwerf www.blouhond.co.za vir meer besonderhede en vir alle opkomende vertonings.